בונד 25

תקציר עלילת הסרט

ג'יימס בונד עזב את השירות הפעיל כאשר חברו פליקס לייטר מגייס את עזרתו בחיפוש אחר מדען שנעדר. כאשר מתברר כי הוא נחטף, בונד מגלה שהוא מוכרח להיאבק בסכנה אשר העולם לא ראה כדוגמתה.

פיתוח

פיתוח הסרט החל באביב 2016, כאשר החוזה בין סרטי סוני להפקת סרטי ג'יימס בונד עם Metro Goldwyn-Mayer ו-Eon Productions פג לאחר שחרורו של "ספקטר". באפריל 2017 נכנסו סוני, האחים וורנר, פוקס המאה ה-20, יוניברסל ו-Annapurna להתמודדות במכרז כדי לזכות בזכויות ההפצה של סרט ג'יימס בונד הבא.
ותיקי הסדרה ניל פרוויס ורוברט ווייד — שעבדו על כל סרט בונד מאז "העולם אינו מספיק" — ניגשו לכתיבת התסריט במרץ 2017. סם מנדס ציין כי הוא לא יחזור כבמאי למרות ההצלחה של שני סרטי הבונד שלו, סקייפול וספקטר. זמן רב כריסטופר נולאן הוזכר כמועדף לביים את הסרט, אבל הוא עצמו הצהיר כי לא ישתתף בהפקתו. ביולי 2017, יאן דמינג, דייוויד מקנזי ודניס וילנב נשקלו לצורך בימוי הסרט. בדצמבר 2017, דחה וילנב את ההצעה לביים את בונד 24 בשל התחייבויותיו לסרט חולית. בחודש פברואר 2018, דני בויל הפך למועמד המוביל לתפקיד ויחד עם המפיקים ברוקולי וילסון צורף ג'ון הודג' על מנת לשכתב את התסריט על בסיס רעיון של בויל, כשגרסתם של פרוויס ווייד נדחתה על הסף. הטיוטה של הודג' קיבלה את אישור האולפנים כאשר יוניברסל הבטיחו את זכויות ההפצה של הסרט ובויל אושר כמי שמביים את הסרט כאשר תאריך תחילת ההפקה נקבע לדצמבר 2018. עם זאת, בויל עזב את ההפקה באוגוסט 2018 בשל הבדלים יצירתיים ותאריך שחרורו של הסרט נדחה. דוברתו של הודג' אף אישרה כי הוא גם לא מעורב עוד. עם עזיבתו של בויל, נשקלו כמה במאים אחרים ולבסוף נבחר קארי ג'וג'י פוקאנגה בתור הבמאי החדש, בספטמבר 2018 באמצעות החשבון הרשמי של ג'יימס בונד בטוויטר. פוקאנגה הפך לאמריקאי הראשון בהיסטוריה של הסדרה לביים סרט רשמי של ג'יימס בונד. לינוס סנדגרן נשכר כצלם ראשי בדצמבר 2018.
עם עזיבתו של בויל, פרוויס ווייד הובאו בחזרה לעבד את התסריט בספטמבר 2018. סקוט ז. ברנס הובא חזרה גם הוא כדי לעבוד על התסריט בפברואר 2019. לבקשת קרייג, נשכרה הסופרת פיבי וולר-ברידג' כדי לשכתב את התסריט באפריל 2019 על מנת להוסיף עוד הומור. וולר-ברידג' הייתה לתסריטאית הנשית השנייה שזכתה בכתיבת סרט בונד אחרי שג'והאנה הארווד כתבה את מרוסיה באהבה. המפיקה ברברה ברוקולי הודיעה כי היחס של בונד כלפי נשים ישתנה ב"בונד 25" כתגובה לתנועת Me Too.
פיבי וולר-ברידג', מתסריטאי הסרט, אמרה כי הסרט יתמקד בפן הרגשי יותר של דמותו של בונד ותציג ג'יימס בונד מדוכא שפרש מעולם הריגול ומנסה להתמודד עם הדיכאון והאבל לאחר רצח אשתו החדשה. לדבריה הסרט יושפע מהסרט "בשרות הוד מלכותה".

ליהוק

"ספקטר" צפוי היה להיות הופעתו האחרונה של דניאל קרייג כבונד. בחודש מאי 2016, דווח במספר אתרי אינטרנט ופלטפורמות חדשות שקרייג קיבל הצעה של 100 מיליון דולר ממטרו-גולדווין-מאייר כדי לחזור לתפקידו כבונד בשני סרטים נוספים, אך דחה את ההצעה והצהיר כי ספקטר יהיה הסרט האחרון שלו כבונד. בהמשך, קרייג הכחיש כי קיבל החלטה, אבל שיבח את זמנו בתפקיד בונד עד כה ותיאר אותה בתור "העבודה הטובה ביותר בעולם עשיית בונד". הוא גם הכחיש כי הוצעו לו 150 מיליון דולר עבור שני סרטי בונד הבאים. הוא ציין כי העובדה שהוא קיבל שום החלטות לחזור לתפקיד בעבר היה בשל ההתמקדותו בפרויקטים אחרים כגון לוגאן לאקי. בחודש אוגוסט 2017, קרייג אישר שהוא יחזור להופעת סופית כבונד, בזמן שהתראיין בתוכנית לייט שואו עם סטיבן קולברט. ביולי 2018, קרייג נסע לארצות הברית כדי לבקר במטה ה-CIA בלנגלי, וירג'יניה, כדי לברר פרטים נוספים על אופן הפעולה של סוכנויות המודיעין. ה-CIA אמר, "מר קרייג נפגש עם ההנהגה וכוח העבודה שלנו, שהסבירו שריגול בחיים האמיתיים הוא הרבה יותר 'גלימה' והרבה פחות 'פגיון' מאשר מה שמוצג בעולם הבידור של מרגלים וריגול נגד."
דיווחים רבים הצביעו על כך שכריסטוף וולץ חתם לגילום נוסף של ארנסט סטאברו בלופלד לסרטי 007 נוספים בתנאי שקרייג יחזור כבונד. למרות הליהוק המוגדר של קרייג כבונד, הודיע וולץ שהוא לא יחזור. במהלך ימיו של דני בויל כבמאי הסרט, דלפה דרישת ליהוק לפיה לתפקיד הנבל ההפקה דורשת "רוסי קר וכריזמטי" ולתפקיד נערת בונד "ניצולה שנון וכשרונית". ההפקה גם חיפשה אחרי שכיר חרב ממוצא מאורי עם "מיומנויות לחימה מתקדמות". רעיונות אלה השתנו, ככל הנראה, לאחר יציאתם של בויל והודג' מהפרויקט. בדצמבר 2018 חשף פוקאנגה בראיון כי בן וישו, נעמי האריס וראלף פיינס, כולם יגלמו מחדש את תפקידיהם מהסרטים הקודמים גם בסרט הבא, כאשר פוקאגה לא שלל אפשרות להחזיר גם את דמותו של בלופלד, בגילומו של וולץ. פוקאנגה חשף גם כי לאה סדו חוזרת לגלם מחדש את תפקידה כמדלן סוואן, מה שהופך אותה לשחקנית השלישית שתגלם את נערת בונד בסרטים עוקבים אחרי שאוניס גייסון גילמה את סילביה טרנץ בד"ר נו ומרוסיה באהבה. רורי קיניר יחזור לגלם את ביל טאנר, כמו גם ג'פרי רייט שיגלם את פליקס לייטר. רייט עושה את הופעתו הראשונה בסדרה מאז "קוונטום של נחמה" והופך לשחקן הראשון לשחק את פליקס לייטר שלוש פעמים.
אנה דה ארמס, דאלי בנסלה, דייוויד דנציק, לשאנה לינץ', בילי מגנוסן וראמי מאלק, הוכרזו כחברים בצוות השחקנים באירוע בשידור חי, ששודר מאחוזת הזהב של איאן פלמינג בג'מייקה. שידור חי זה נערך ב-25 באפריל 2019 וסימן את ההתחלה הרשמית של הפקת הסרט. מאלק הוכרז כמי שיגלם את נבל הסרט.

צילומים

ההפקה הייתה אמורה להתחיל ב-3 בדצמבר 2018 באולפני פיינווד, אבל הצילומים התעכבו עד מרץ 2019, לאחר עזיבתו של בויל. ההפקה החלה ליד ניטדאל בנורווגיה, עם צוות צילום שני שצילם סצנות באגם קפוא. הצילומים החלו לפני תחילת ההפקה הרשמית כדי לנצל את תנאי מזג האוויר המקומיים. צילום מקומות יכלול את מטרה באיטליה, ג'מייקה, נורווגיה ולונדון, בנוסף לצילומי פנים באולפני פיינווד. הסרט יהיה הראשון בזיכיון שסצנות הירי יצולמו במצלמות IMAX. הצילומים העיקריים החלו באופן רשמי ב-28 באפריל 2019 בג'מייקה. דווח כי קרייג ינהג ברכב מדגם אסטון מרטין Rapide E בסרט, גרסה חשמלית של אסטון מרטין Rapide ונעשה שימוש גם ברכב אסטון מרטין דגם V8 וינטאג'. הוא נצפה באתרי צילום גם בנורווגיה ובמרדף מכוניות שצולם על הדרך האטלנטית. במאי 2019 נודע שדניאל קרייג נפצע במהלך פעלול והצילומים הוקפאו למשך כמה שבועות בזמן שהשחקן עבר ניתוח קטן בקרסול. ביוני 2019 שוב ארעה תקרית על סט הצילומים, כשבמהלך פיצוץ מבוקר באולפני פיינווד באטלנטה, נפצע קל איש צוות.
הצילומים התחדשו ביוני אותה שנה בלונדון ובמהלכן נחשף רכב אסטון מרטין ולהאלה (Aston Martin Valhalla), שישמש את הסוכן. ביולי הצילומים נערכו בבריטניה במיקומים כמו לונדון וסקוטלנד. באוגוסט הצילומים עברו למאטרה שבאיטליה והושלמו בספטמבר אותה שנה.

הפצה

"בונד 25" תוכנן במקור לצאת להפצה מסחרית ב-8 בנובמבר 2019. לאחר עזיבתו של דני בויל, תאריך השחרור נדחה תחילה ל-14 בפברואר 2020 ולאחר מכן ל-8 באפריל. הסרט צפוי לצאת מחוץ לארצות הברית ב-3 באפריל 2020.
באוגוסט 2019 נחשף כי שם הסרט הוא "No time to die".